ธปท.โล่งเดือนม.ค.บริโภคในประเทศ-ลงทุนไม่หด
ธปท.โล่งการบริโภคในประเทศและการลงทุนไม่หดตัวต่อเนื่องเหมือนเดือนก่อน มั่นใจเศรษฐกิจยังไปได้ดี แต่ห่วงแรงกดดันเงินเฟ้อที่ยังมีต่อเนื่องและชัดเจนขึ้น
28 ก.พ. 2554

ธปท.โล่งการบริโภคในประเทศและการลงทุนไม่หดตัวต่อเนื่องเหมือนเดือนก่อน มั่นใจเศรษฐกิจยังไปได้ดี แต่ห่วงแรงกดดันเงินเฟ้อที่ยังมีต่อเนื่องและชัดเจนขึ้น 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) แถลงถึงภาวะเศรษฐกิจในเดือนม.ค.ปีนี้ว่า ยังขยายตัวได้ต่อเนือง โดยการบริโภคและการลงทุนภาคเอกชนกลับมาขยายตัวได้ดีขึ้น หลังจากชะลอลงในเดือนก่อนหน้า ในขณะที่ อุปสงค์ต่างประเทศก็ขยายตัวต่อเนื่องทั้งการส่งออกและการท่องเที่ยว ทำให้ภาวะเศรษฐกิจโดยรวมยังมีเสถียรภาพ แต่ยังคงมีแรงกดดันด้านราคาอย่างต่อเนื่องและชัดเจนขึ้นจากทั้งอุปสงค์ที่ขยายตัว และการคาดการณ์เงินเฟ้อและต้นทุนการผลิตที่มีแนวโน้มสูงขึ้น รวมทั้งตลาดแรงงานที่ตึงตัวขึ้นค่าจ้างแรงงานอาจจะปรับขึ้น
"เป็นเรื่องที่ดีที่การบริโภคในประเทศและการลงทุน กลับมาดี ทำให้ตอนนี้เราไม่ห่วงเศรษฐกิจ มันน่าจะไปได้ดี แต่ห่วงเงินเฟ้อจากอัตราเงินเฟ้อที่เร่งตัวขึ้น จากปัจจัยที่ถ้าคนคิดว่าราคาสินค้าจะสูงขึ้นคนก็ไปรีบซื้อของ ซึ่งมันทำให้มีการคาดการณ์ราคาขึ้นเรื่อย เราไม่อยากให้เกิดแรงการคาดการณ์เงินเฟ้อจนควบคุมไม่ได้"นายเมธีกล่าว
นายเมธี กล่าวว่า ส่วนในเรื่องค่าจ้างแรงงานที่รัฐบาลจะเพิ่ม ต้องติดตามดูต่อไปว่าจะปรับขึ้นได้จริงหรือไม่ อย่างไรก็ตามผลกระทบจากสถานการณ์ความไม่สงบทางการเมืองในกลุ่มประเทศตะวันออกกลางมองว่ายังกระทบเศรษฐกิจไทยไม่มาก หากมองผลกระทบโดยตรงน่าจะมีน้อยมาก เพราะไทยส่งออกไปกลุ่มประเทศเหล่านี้ไม่ถึง 5% ของการส่งออกทั้งหมด ซึ่งสินค้าหลักที่ส่งไปจะเป็นสินค้าจำพวกเครื่องใช้ไฟฟ้า ปลากระป๋อง เป็นต้น ส่วนการนำเข้ามีประมาณ 12% ซึ่งส่วนใหญ่เป็นการนำเข้าน้ำมัน  ส่วนผลกระทบทางอ้อมน่าจะกระทบจากผลของราคาน้ำมันที่อาจจะปรับขึ้นบ้าง ฉะนั้นธปท.ยังมั่นใจว่าเศรษฐกิจปีนี้น่าจะยังโตได้ตามกรอบเป้าหมายที่ 3-5%ได้